Vier gesoek ná moord op paartjie | Maroela Media
Die polisie is op die spoor van vier verdagtes in verband met die moord op 'n paartjie vroeg Maandagoggend in Barberton in Mpumalanga. Die polisie het intussen reeds twee mans ná die voorval vir ondervraging ingeneem.
Die paartjie, in hul middel dertigs, is doodgeskiet in die blyplek op die dorp wat hulle gehuur het.
"Die genadelose aanvallers het vroegoggend 'n familie, by wie die paartjie 'n kamer gehuur het, oorval. Hulle het die eienaar as gyselaar aangehou en met kledingstukke vasgebind," sê kol. Donald Mdhluli, polisiewoordvoerder.
"Hulle het daarna by die paartjie se agterkamer ingebreek, hulle van hul besittings beroof en die sleutels van hul drankwinkel geëis. Hulle het die twee doodgeskiet voordag hul van die toneel gevlug het."
Mdhluli het gesê die verdagtes is oënskynlik daarna na die drankwinkel waar hulle na kontant gesoek het.
Die polisie en nooddienste is na die toneel ontbied waar die paartjie dood verklaar is.
Die polisie ondersoek 'n saak van moord, huisroof en sakeroof.
Die polisie doen 'n beroep op enigiemand met inligting oor die voorval om lt.kol. Senzo Dawe by 071 685 1364 of die Stop Misdaadnommer by 08600 10111 te bel.